钦定古今图书集成/方舆汇编/职方典/第1094卷 > 《送陈元平宰邵武序》王干
## 钦定古今图书集成/方舆汇编/职方典/第1094卷 > 《送陈元平宰邵武序》王干

陈君以英豪迈往之气，少以功名自许，熟于民情军
政之利病，与之语，亹亹不倦，老吏宿将，敛衽畏服。而
独喜与世之守章句、语道理，绳趋而尺步者游。苟诚
其人，不问爵齿，必诎首下问，此岂非本心也哉？世率
以“果敢捷给”病陈君，而戒以静重详审。予以为人患
无志耳。士固有志于圣贤之学，而意气所胜，未能遽
“易其习尚之偏者。然志气之帅，苟有其志气，亦安能
卒胜之耶？人之气禀，固有刚柔之异，然刚者易立，而
柔者难扶，安知前日为吾病者，不反以赞吾今日自
治之决耶？陈君于吾道汲汲向慕，而才豪气刚，尚有
持尺棰取中原之意，抑岂不能自治其气禀之偏耶？”
静重详审之言，予将有考矣。陈君今为邵武令，一日
过门而别，曰：“我行矣，子亦有以语我乎？”予于陈君为
后辈，且驽劣不足与语，而犹若是，则其志可知矣。予
尝闻邵武有故尚书黄公者，终日正言危坐，观其貌，
若无以异于常人，听其言，呐焉如不能出诸其口。一
旦立便殿上，与天子相可否，凛凛然不可犯。君今访
诸其乡人而式于其“庐，其亦有感也。夫春水渺弥，两
涘之间，不辨牛马，而霜降水涸，蛟龙储藏者，乃天地
之全功也。陈君其尚勉之哉！时绍熙辛亥暮春之既
望也。”